एक दिन विनता अपने पुत्र गरूड़ के पास बैठी हुई थी, तभी कद्रू ने उसे बुलाकर कहा कि मुझे समुद्र के भीतर नागों का एक दर्शनीय स्थान देखना है। वहाँ तू मुझे ले चल। विनता ने कद्रू को और गरूड़ जी ने माता की आज्ञा से सर्पों को अपने कंधों पर बैठा लिया और उनके अभीष्ट स्थान को चल पड़े। गरूड़ जी ने अपनी माता से पूछा कि हम सर्पों का कहा क्यों मानते हैं, तब विनता ने कहा कि मैं इन सर्पों के छल से बाजी हार गई और दुर्भाग्यवश अपनी सौत कद्रू की दासी बन गई। तब गरूड़ जी ने सर्पों से कहा कि सर्पगण! ठीक-ठीक बताओ कि मैं तुम्हें कौन-सी वस्तु ला दूँ या आपका कौन-सा उपकार कर दूँ जिससे मैं और मेरी माता दासत्व से मुक्त हो जाए। सर्पों ने कहा- गरूड़! यदि अपने पराक्रम से तुम हमारे लिए अमृत ला दो तो हम तुम्हें और तुम्हारी माता को दासत्व से मुक्त कर देंगे।